Document ID: 31997R1390

KOMISSION ASETUS (EY) N:o 1390/97,
annettu 18 päivänä heinäkuuta 1997,
yhteisön metsien suojelusta ilmansaasteilta annetun neuvoston asetuksen (ETY) N:o 3528/86 soveltamista koskevista tietyistä yksityiskohtaisista säännöistä annetun asetuksen (EY) N:o 1091/94 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön metsien suojelusta ilmansaasteilta 17 päivänä marraskuuta 1986 annetun neuvoston asetuksen (ETY) N:o 3528/86 (1), sellaisena kuin se on viimeksi muutettuna asetuksella (EY) N:o 307/97 (2), ja erityisesti sen 3 artiklan 2 kohdan,
sekä katsoo, että
asetuksen (ETY) N:o 3528/86 2 artiklan 1 kohdan kolmannen alakohdan mukaan yhteisön tavoitteena on auttaa jäsenvaltioita toteuttamaan metsäekosysteemien jatkuvaa intensiiviseurantaa pysyvillä koealoilla,
asetuksen (ETY) N:o 3528/86 2 artiklan 2 kohdan mukaan jäsenvaltioiden on toimitettava komissiolle jatkuvan intensiiviseurantaan kuuluvasta koealaverkostosta kerätyt tiedot,
jäsenvaltiot ovat luoneet verkostot komission asetuksen (EY) N:o 1091/94 (3), sellaisena kuin se on viimeksi muutettuna asetuksella (EY) N:o 690/54 (4), liitteen I mukaisesti; asetuksessa (EY) N:o 1091/94 olevissa liitteissä III-IX on vahvistettu yhteinen menetelmä ja latvusten kunnon jatkuvaa inventointia, maaperän tilan kartoitusta sekä lehtien ja neulasten kunnon inventointia, kasvumuutosten, laskeuman ja säätietojen mittaamista koskevien tietojen toimittamismuoto,
maanesteen keräyksen ja määrityksen tuloksia tallennetaan jo, ja yhteinen menetelmä ja tietojen toimittamismuoto olisi lisättävä asetukseen (EY) N:o 1091/94,
metsäekosysteemin jatkuvan intensiiviseurannan tulokset pysyviltä koealoilta olisi toimitettava komissiolle vuosittain, ja
tässä asetuksessa säädetyt toimenpiteet ovat pysyvän metsäkomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1091/94 seuraavasti:
1. Korvataan 1 artiklan 2 kohta seuraavasti:
"Pysyvillä koealoilla suoritetaan metsäekosysteemin jatkuvaa intensiiviseurantaa. Siihen kuuluu latvusten kunnon jatkuva inventointi, maaperän tilan kartoitus, lehtien ja neulasten kunnon inventointi sekä kasvumuutosten, laskeuman ja säätietojen mittaaminen, maanestenäytteiden kerääminen ja analysoiminen objektiivisten näytteenottomenettelyiden ja vahvistettujen määritysmenetelmien mukaisesti."
2. Korvataan 1 artiklan 3 kohta seuraavasti:
"Jäsenvaltioiden on ennen kunkin vuoden loppua toimitettava komissiolle standardoidussa muodossa vähintään kaikki edeltävän vuoden aikana pysyviltä koealoilta kerätyt tiedot liitteen VII a mukaisesti sekä kertomukseen liitetyt tiedot liitteen VII b mukaisesti. Lisäksi komissiolle on liitteen VII b mukaan toimitettava kunkin vuoden 31 päivään joulukuuta mennessä vuosikertomus tulosten arvioinnin ja tulkinnan edistymisestä kansallisella tasolla."
3. Korvataan 1 artiklan 4 kohta seuraavasti:
"Tekniset yksityiskohdat määritellään liitteissä III-X."
4. Lisätään 2 artiklan 1 kohdassa viimeisen alakohdan jälkeen alakohta seuraavasti:
"- maanestenäytteiden keräämiseksi ja analysoimiseksi".
5. Korvataan liitteen II lomakkeet 2a ja 2b tämän asetuksen liitteellä I.
6. Muutetaan liite III tämän asetuksen liitteen II mukaisesti.
7. Muutetaan liite VII a tämän asetuksen liitteen III mukaisesti.
8. Korvataan liite VII b tämän asetuksen liitteellä IV.
9. Lisätään tämän asetuksen liite V liitteeksi X.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä heinäkuuta 1997.

Labels: 12
15
6
20